V. Tomanová, ministerka práce, sociálnych vecí a rodiny SR: (2008-02-06):
Pán poslanec Brocka napádal oneskorený postup rezortu práce pri predložení zákona. Rezort predložil v druhom polroku 2007 návrh novely zákona na rokovanie, či už to bolo medzirezortné pripomienkové konanie až po rokovanie v Hospodárskej a sociálnej rade a do vlády. Ja si dovolím pripomenúť, pán poslanec Brocka, zákon č. 5/2004 Z. z., ktorý nebol naviazaný na novo prijatý zákon o pomoci v hmotnej núdzi. Ten nadobudol účinnosť od 1. 1. 2004, zákon o službách zamestnanosti táto päťka nadobudla až 1. februára 2004 a mám sa vyjadrovať k tomu, aký chaos spôsobil, pretože starý zákon č. 387/1996 Z. z. nebol kompatibilný s pripraveným zákonom o pomoci v hmotnej núdzi s celkovou reformou, na ktorú ste prešli. Mám hovoriť o problémoch s rekvalifikáciami, ktoré do konca, dá sa povedať, skoro prvého polroka neboli riešené a podobné veci. Takže asi by som tu nevytýkala niečo, čo vy v predchádzajúcej vláde ste ešte horším spôsobom riešili, a to nepreviazanosť dvoch zákonov, ktoré vtedy veľmi úzko súviseli. Musela by som hovoriť o tom, že za tri mesiace z evidencie nezamestnaných vypadlo skoro 100-tisíc, viac ako 100-tisíc, myslím, alebo okolo 100-tisíc evidovaných nezamestnaných, a nechcem hovoriť o tom, ako sa narábalo s ľuďmi so zdravotným postihnutím, a teda s nepriaznivým zdravotným stavom, kde z počtu 29-tisíc sa znížil na 9-tisíc a skúste nájsť, koľko ľudí z nich bolo zamestnaných. Ale dovoľte, aby som stručne uviedla charakteristiku vývoja nezamestnanosti. V roku 2007 počet evidovaných uchádzačov o zamestnanie dosiahol v priemere mesačne 250 938 ľudí, čo bolo v porovnaní s rokom 2006 menej o 48 200 osôb, t. j. o 16,1 %. Priemerná miera evidovanej nezamestnanosti v roku 2007 predstavovala  8,43 %  a v porovnaní s priemerom za rok 2006 sa znížila o 1,9-percentuálneho bodu. Počet uchádzačov o zamestnanie v období od augusta 2006 do roku 2007 postupne medzimesačne klesal s výnimkou, samozrejme, decembra, keď tradične dochádza k miernemu nárastu počtu zaevidovaných nezamestnaných, čo je spôsobené ukončovaním vlastne sezónnych prác a krátkodobých pracovných zmlúv v závere kalendárneho roka. Pokiaľ ide o priemerný podiel dlhodobo evidovaných nezamestnaných, predstavoval 52,4 %, čo bol rovnaký podiel v podstate ako v roku 2006. V tejto súvislosti pripomeniem, že z celkového počtu priemerne mesačne evidovaných uchádzačov o zamestnanie máme zhruba jednu štvrtinu ľudí, ktorí nikdy nepracovali. Sú to ľudia, ktorých sa nepodarilo dostať do zamestnania ani predchádzajúcej vláde, teda vám, keď ste boli vo vládnej koalícii a keď ste riešili opatrenia. Pripomínam, že v tejto súvislosti nastavené opatrenia a zhruba rovnaká výška finančných prostriedkov vyčlenená pre túto oblasť je nesmierne dôležitá práve z dôvodu dlhodobo nezamestnaných a práve tí, ktorí nikdy na trh práce nevstúpili a vytvorenie im podmienok na to, aby sa mohli zapracovať a všetko je venované a taktiež aj riešenie úloh uložených úradu práce, a to je aktivizácia sa úradu práce a skracovanie, možnosť skrátenia doby, keď musia ľudia, evidovaní nezamestnaní chodiť na úrady práce, sú zamerané predovšetkým na aktivizáciu úradu práce a uloženie úloh úradom práce tak, aby boli povinní uchádzačovi o zamestnanie ponúknuť buď nejakú rekvalifikáciu, alebo ponúknuť a sprostredkovať priamo prácu u zamestnávateľa. Ešte sa vrátim k vývoju nezamestnanosti. Pripomeniem, že v decembri roku 2007 v porovnaní s rokom 2006 počet uchádzačov o zamestnanie klesol o viac ako 42-tisíc, t. j. viac ako o 14,9 %. Miera nezamestnanosti za toto obdobie sa znížila z 9,85 na 7,99 %, čo je nižšia hodnota o 1,86-percentuálneho bodu a podiel dlhodobo nezamestnaných za uvedené obdobie sa znížil z 53,3 % na 57,7 %. Ja by som si dovolila uviesť len výsledky dvoch etáp pilotného projektu dokončovania základnej školy, ktorý sa realizoval vo vybraných okresoch v dvoch etapách, a to v školskom roku 2004/2005. Pilotný projekt bol ukončený 30. júna 2006. Rozsah finančných prostriedkov vynaložených na tento projekt vzdelávania nezamestnaných, ktorí nemali ukončené základné vzdelanie v školskom roku 2004/2005, boli vyčerpané finančné prostriedky vo výške 4 350 506 korún. V školskom roku 2005/2006 4 367-tisíc korún. Priemerné výdavky na jedného frekventanta, ktorý úspešne ukončil účasť v projekte v roku 2004/2005, bolo 48-tisíc, v školskom roku 2005/2006 to bolo skoro 51-tisíc korún. Pripomeniem, že v roku 2004/2005 z celkového počtu frekventantov bolo zapojených do projektu 140 a úspešne ukončili 90. V roku 2005/2006 to bolo 126 a úspešne ukončili 86. Pokiaľ ide o preukazovanie si hľadania zamestnania uchádzačmi o zamestnanie v doterajších troch lehotách, a to raz za týždeň, raz za dva týždne, raz za mesiac nemotivovalo, alebo, ak chcete, neprinútilo najmä dlhodobo nezamestnaných uchádzačov o zamestnanie nájsť si zamestnanie, ale ani ich to neodradilo od chodenia na úrad práce, sociálnych vecí a rodiny. Veľká časť uchádzačov neproduktívne míňala čas na nájdenie toho, kto je ochotný dať im papier s pečiatkou, že sa uňho uchádzali o zamestnanie. Niektoré firmy dokonca požadovali poplatky za vydanie takéhoto potvrdenia. Takéto potvrdenia predávali aj pred niekoľkými úradmi práce, sociálnych vecí a rodiny. Čo je však dôležité, tieto administratívne opatrenia neprispeli k výraznému zníženiu dlhodobej nezamestnanosti. Naopak, podiel dlhodobo nezamestnaných na celkovom počte uchádzačov o zamestnanie sa ešte zvýšil. Navrhnutá zmena v § 34, a to dať kompetenciu úradom práce, sociálnych vecí a rodiny, aby na preukazovanie hľadania si zamestnania, ktoré súvisí s prioritou ofenzívne riešiť dlhodobú nezamestnanosť práce, určovali termíny uchádzačom o zamestnanie. S touto prioritou súvisí aj kladený dôraz na vyhľadávanie vhodných pracovných miest pre konkrétnych uchádzačov o zamestnanie. Doposiaľ realizované a navrhnuté opatrenia sú reakciou na zmenu situácie na trhu práce, kde sa začína prejavovať nedostatok najmä kvalifikovaných pracovných síl pri stále vysokom podiele dlhodobo nezamestnaných uchádzačov o zamestnanie. Do aktívnejšej pozície na návrh zákona stavia predovšetkým teda úrady práce, keď nadväzne na navrhnuté zrušenie jednotýždňovej a dvojtýždňovej periodicity návštev na úrade práce za účelom preukazovania si hľadania zamestnania sa navrhuje úradu práce uložiť povinnosť najmenej raz za kalendárny mesiac ponúknuť uchádzačovi o zamestnanie... (Ruch v sále.)